Benedicte (22) gikk i minus hver måned
Etter et år som student uten jobb, fant Benedicte fort ut at det ikke gikk lenger. Det var i 2022 at Benedicte Marie Finneide fra Mo i Rana reiste ned til hovedstaden for å starte på bibliotek- og informasjonsvitenskap. Her betalte hun husleie på litt under 8000 kroner i måneden, før hun måtte flytte til noe billigere. – Jeg fant ut at det var hardt og tøft økonomisk. Heldigvis hadde jeg noe å gå på fra tidligere jobber, sier 22-åringen. Hun skaffet seg samtidig en jobb som bibliotekar for å få studielivet til å gå rundt. Samtidig viser ferske tall fra Studiebarometeret at tiden studenter tilbringer på arbeid ved siden av studiene har steget med 16 prosent siden 2019. I tillegg har tiden som brukes på selve studiene falt i samme periode. Tiltak hjalp Finneide forteller at hun heldigvis går noe i pluss takket være deltidsjobben. At hun flyttet til en hybel hos samskipnaden, skulle også være til stor hjelp. – Men jeg kjenner mange som må klare seg med svært lite de siste ukene før studiestøtten ankommer én gang i måneden, sier hun. I dag er den fulle studiestøtten i snitt på rundt 12 537 kroner i måneden. I de fleste store byer i landet vil mye av denne summen gå til kun leie av bolig. – Det er også andre som pusher seg veldig i sommervikariater slik at de kan fokusere fullt på studiet til høsten. Da ender man ofte med null energi til skolestart, sier Finneide. Ser konsekvenser Selv trives Finneide svært godt i den relevante deltidsjobben. Likevel ser hun at jobben går på bekostning av andre ting. – Det kan noen ganger være vanskelig å balansere arbeid og studier samtidig som man ønsker å være sosial med venner utenfor studiene. Finneide mener økt studiestøtte vil gjøre studentlivet bedre.  I statsbudsjettet for 2024 ble studiestøtten økt med 9000 kroner (syv prosent) for det nåværende studieåret. Regjeringen legger opp til at studiestøtten økes med ytterligere 10 prosent for 2024–2025. – Må tjene til livets opphold Leder for Norsk studentorganisasjon (NSO) Oline Sæther mener studentenes økonomiske situasjon begrenser muligheten til å prioritere studiene. – Dette gagner hverken samfunnet eller den enkelte student, skriver hun i en pressemelding. – De siste to årene har studiestøtten blitt prioritert når SV og regjeringen har forhandlet om statsbudsjett. Vi har tatt skritt i riktig retning, men er langt fra målet om en robust og forutsigbar studiestøtte som gir oss like muligheter til å studere.  Da VG pratet med Sæther om tallene fra Studiebarometeret tidligere i år, uttrykte hun at arbeidspress og økonomi henger sammen med psykisk helse. – Studenter må tjene til livets opphold, og det dekker ikke studiestøtten. Selv om den økte fra august 2023 så var det bare en justering i forhold til prisveksten. RETTELSE: I en tidligere versjon av denne artikkelen stod det at regjeringen skulle øke studiestøtten med 3,8 prosent. Det stemmer ikke, det riktige tallet er 10 prosent. Rettelsen ble gjort tirsdag 5. mars, klokken 20.00. 
Benedicte Marie Finneide er student og slet økonomisk. Hun trengte å jobbe ved siden av studiene Studiebarometeret viser at studenter jobber 16 prosent mer enn i 2019, mens studietid faller Full studiestøtte er 9400 kr i måneden, men dekker ofte bare boligleie i store byer Økt studiestøtte vil hjelpe studentenes økonomi og fokus på studiene Regjeringen planlegger å øke studiestøtten med 3,8 prosent i 2024–2025